Palmietvlei-vliegongeluk: Name bekendDie ongelukstoneel. Foto: Verskaf/SAPD Ao. Gerda Swart, woordvoerder van die polisie, het gesê die oorledenes is Aurora van den Bergh (54) en Elicia Morrison (75). Maroela Media het vroeër berig ŉ 50-jarige man, vermoedelik die vlieënier, is kritiek beseer toe ŉ ligte vliegtuig in ŉ berg vasgevlieg het. ’n Jack Russell-terriër wat saam gevlieg het, het ook die ongeluk oorleef. Die Cessna 186-vliegtuig het vroeër vanaf die Wonderboom-lughawe in Pretoria vertrek, by Graaff-Reinet in die Oos-Kaap brandstof ingegooi en nooit by sy eindbestemming by die Plettenbergbaai-lughawe opgedaag nie. Die Lugvaart-soek-en-reddingskoördineringsentrum (ARCC) het beheer oor die soektog oorgeneem. Verskeie helikopters en ŉ private vlieënier in sy eie vliegtuig het aan die soektog deelgeneem terwyl die brandweer, polisie en verskeie ambulansdienste na die omgewing ontbied is. Die vliegtuig se wrak is uiteindelik deur ŉ helikopter teen ŉ berghang naby die Oesterbaai-afrit op die N2-snelweg opgespoor . NSRI-reddingswerkers moes van die naaste pad na die ongelukstoneel stap en paramedici is later met ŉ helikopter na die toneel geneem. Die man is op die toneel gestabiliseer en met ŉ helikopter na ŉ hospitaal in Port Elizabeth geneem. ’n Polisiebeampte het na die hond omgesien en aan die oorledenes se familie oorhandig. Die twee vroue was reeds dood toe paramedici by die toneel opdaag. Hulle is op die toneel dood verklaar en hul liggame moes uit die wrak gesny word. Die Burgerlugvaartowerheid ondersoek die voorval.